გაზელი დამა
გაზელი დამა ან ქურციკი დამა (ლათ. Nanger dama, ადრე Gazella dama) — წყვილჩლიქოსანი ძუძუმწოვარი უდაბნოს გაზელის გვარისა. გავრცელებულია აფრიკაში: საჰარასა და საჰელში. თავისი ისტორიული არეალიდან გაქრობა გამოიწვია ნადირობამ და ჰაბიტატის განადგურებამ; შემორჩენილია ჩადში, მალისა და ნიგერში. მისი ჰაბიტატი მოიცავს საბალახო მინდვრებს, ბუჩქნარებს, ნახევრად უდაბნოებს, ღია სავანესა და მთის პლატოებს. იკვებება ბალახით, ფოთლებით (განსაკუთრებით აკაციით), ყლორტებითა და ხილით. დამა ნიგერის ეროვნულ სიმბოლოს წარმოადგენს. ჰაუსაზე მისი სახელი ჟღერს, როგორც: meyna ან ménas. იგი გამოსახულია ნიგერის ეროვნული საფეხბურთო ნაკრების ემბლემაზა, რომლის პოპულარული სახელია Ménas. მოიცავს სამ ქვესახეობას: N. d. mhorr — გადაშენებულია ბუნებაში, მაგრამ ხორციელდება პროგრამები მის გადასარჩენად. N. d. dama — ტყვეობაში არ არის წარმოდგენილი და ძალიან იშვიათია ველურ ბუნებაში. N. d. ruficollis — იმყოფება ევროპაში, ჩრდილოეთ ამერიკასა და ახლო აღმოსავლეთში ტყვეობაში, შესაჯვარებელ პროგრამებში და ძალიან იშვიათია ველურ ბუნებაში.